**Troben restes d’*Ursus deningeri* d’un milió d’anys al jaciment del Barranc de la Boella (la Canonja)**

**Es tracta d’un fragment parcial de crani d’una espècie extinta que habitava a Euràsia durant el Plistocè i que està emparentat amb l’ós bru actual**

**Els treballs d’excavació, que finalitzen aquest proper divendres, han proporcionat nombroses restes de fauna i d’indústria lítica dels hominins que ocupaven aquest territori del Camp de Tarragona**

Tarragona, 25 de setembre de 2024. Entre el 8 i el 28 de setembre s’ha dut a terme la **18a campanya d’excavació arqueològica** consecutiva al jaciment del Barranc de la Boella (la Canonja, Tarragonès), sota la direcció dels investigadors/es de l’IPHES-CERCA **Palmira Saladié i Josep Vallverdú**. Enguany, el projecte arriba a la seva majoria d’edat, complint 18 anys de recerca i descobriments. Aquest fet és motiu per fer una síntesi de les fites aconseguides al llarg d'aquest període d’aquest **jaciment extraordinari amb una antiguitat d'aproximadament un milió d'anys**.

**Eines de pedra d’un milió d’anys**

Les excavacions d’enguany s’han concentrat en dues de les localitzacions tradicionals del jaciment: la Mina i la Cala 1. En totes dues s'ha ampliat la **col·lecció d’eines de pedra, considerada una de les més rellevants a Europa per aquesta cronologia**.

Aquesta col·lecció és objecte de dos articles científics recents publicats a revistes científiques interncionals. El primer, publicat a la prestigiosa revista científica [*Frontiers in Earth Science*](https://www.frontiersin.org/journals/earth-science/articles/10.3389/feart.2023.1188663/full) i liderat pel Dr. Andreu Ollé (investigador de l’IPHES i professor associat de la URV) i el segon liderat pel Dr. Diego Lombao (investigador postdoctoral de la Universitat de Santiago de Compostela i associat a l’IPHES-CERCA), publicat a la també prestigiosa revista [Journal of Paleolithic Archaeology](https://link.springer.com/article/10.1007/s41982-024-00189-9).

Ambdós estudis reforcen la hipòtesi que **el jaciment del Barranc de la Boella representa una dispersió humana procedent d’Àfrica, que es va iniciar fa aproximadament 1,4 milions d’anys**. Aquests primers grups humans portaven noves tecnologies, com la tecnologia acheuliana, coneguda popularment com la "cultura de les destrals de mà". Es tracta d’una de les primeres dispersions humanes cap a Europa que fins ara no havia estat reconeguda fora d’Àfrica, i està connectada amb evidències trobades a les portes d’Euràsia. Tot plegat recolza la hipòtesi de l'existència d'una ruta costanera de la Mediterrània septentrional per arribar a Europa occidental, concretament al Barranc de la Boella, on aquests grups humans van trobar abundants recursos.

**Restes d’os, d’hipopòtams, de mamuts,... però que necessiten ser restaurades**

A nivell de fauna, enguany s’han descobert noves restes d’**hipopòtams** i dels grans **mamuts** que van habitar el Camp de Tarragona, així com de **cavalls**, **bisons** i **cérvols**.

Cal destacar que les restes de fauna al Barranc de la Boella solen estar en un estat de conservació molt deficient, la qual cosa **fa necessàries tasques de restauració molt lentes i delicades**. Moltes vegades, els ossos extrets són gairebé irreconeixibles i requereixen molt treball per part de l’equip de restauració.

Gràcies al treball de restauració previ, durant l’hivern s’han estudiat les **restes parcials d’un crani** recuperat durant la campanya d’excavació anterior i que s’h identificat com a ***Ursus deningeri***. Es tracta d’una **troballa excepcional** d’aquesta **espècie extingida** que habitava a Euràsia durant el Plistocè, i que es troba a la línia evolutiva de l’ós bru actual, present al nord de la Península Ibèrica.

**Finançament**

La intervenció en el jaciment del Barranc de la Boella s’emmarca en el projecte quadriennal “Evolució del paleoambiental i poblament prehistòric a les conques dels rius Francolí, Gaià, Siurana i rieres del Camp de Tarragona” aprovat pel Departament de Cultura de la Generalitat de Catalunya que alhora ha finançat la campanya (CLT009/18/00053) juntament amb l’ajuntament de la Canonja.

Durant la campanya hi han participat investigadors i investigadores i estudiants de l’IPHES-CERCA, de la Universitat Rovira i Virgili, del Museo Nacional de Ciencias Naturales de Madrid, la Universitat Complutense de Madrid, la Universitat de Barcelona i la Universitat de León. Entre les col·laboracions internacionals, cal destacar la participació d’investigadors del Museu d’Història Natural de París (França), la Universidad Nacional de Rosario (Argentina) i la Universitat de Coimbra (Portugal).

**Peus Foto:**

Foto 1. Reconstrucció crani d'*Ursus deningeri* recuperat al jaciment del Barranc de la Boella (la Canonja)

Foto 2. Fèmur d’hipopòtam trobat al nivell II.2 de la Cala 2 del Barranc de la Boella

**Per a més informació:**

comunicacio@iphes.cat

Telf. 616767864 (Gerard)